Eesti Disainerite Liit (EDL) on välja töötanud Eesti disaini välisriikides tutvustamiseks kontseptsiooni "Size Doesn't Matter", mis vastandab maa väiksust disainerite tihedusele ning saavutuste rohkusele. Kollektsioon koosneb kõrge kvaliteediga väikesetiraazilistest toodetest; põhiliselt autoridisaini parimatest paladest ning uutest innovatiivsetest tööstustoodetest. Väljapanek sisaldab kodu sisutamisega seotud tooteid: sisustustekstiile, mööblit, valgusteid, keraamikat, klaasi; rattaid; moeaksessuaare: kotte, kingi, ehteid ning valikut pakendist ja raamatudisainist. Esindatud on ligi 60 disainerit, kelle hulgas on nii teenekaid kui ka äsja kooli lõpetanud lootustandvaid noori loomeinimesi, kes on auhindu saanud nii Eestis kui välismaal. Kollektsioon on põhjamaiselt karge - iseloomulik on minimalistlik stiil, naturaalsed materjalid, leidlikud lahendused ning huumor.
24.04-25.05.2014 toimus Brüsseli tuntud disainigaleriis DESIGN VLAANDEREN | Kanselarijstraat 19 | Eesti disaini ülevaatenäitus "Size Doesn't Matter". Avamisele järgneval päeval oli võimalik seminari käigus tutvuda Eesti disaineritega ja kuulata lugusid selle Põhjamaa väikeriigi disaini arenguloost. Neli päeva oli avatud galeriis ka Eesti Disaini Maja pop-up shop ning disainerid on giidideks näituse eksponaatide tutvustamisel.
Kataloog: http://issuu.com/kirketa/docs/size_doesnt_matter_estonian_design